Wes-Kaapse speurhoof afgedankJeremy Vearey (Foto: Jeremy Vearey/Facebook) Die nasionale polisiekommissaris, lt.genl. Khehla John Sithole, het Maandag bevestig die Wes-Kaapse speurhoof, genl.maj. Jeremy Vearey, is afgedank. “Ons kan bevestig dat die nasionale kommissaris Vrydag die afdanking goedgekeur het,” het brig. Vish Naidoo, woordvoerder van die polisie, in ŉ verklaring gesê. “Genl. Vearey is onderwerp aan ŉ dissiplinêre proses ná plasings op sosiale media wat hy tussen die einde van verlede jaar en die begin van hierdie jaar gedeel het.” Vearey het nuusberigte gedeel oor binnegevegte in die polisie en die hofsake wat die polisie, onder meer Sithole, teen ander polisielede verloor het. “Van die boodskappe was direk gerig op die nasionale kommissaris en het woorde bevat wat verkleinerend, aanstootlik, beledigend en oneerbiedig was teenoor die nasionale kommissaris,” het Naidoo bygevoeg. “Hy het die nasionale kommissaris en die Suid-Afrikaanse Polisiediens se naam in oneer gebring.” Hy is van wangedrag aangekla en stappe is gedoen. Veary is ŉ bekende persoonlikheid in die Kaap. Sy boek, Jeremy vannie Elsies, het in 2019 tydens die kykNET Rapport-boekpryse die niefiksie-toekenning ontvang.